नारियल पानी से शरीर को रखें हाइड्रेट, फ्रूट सलाद से खाना जल्दी पचेगा
होली में घरों में गुझिया, दही बड़े और किस्म-किस्म की मिठाइयां-पकवान बनते हैं। जमकर खाना और खिलाना होता है। इसका पेट पर बुरा असर पड़ता है।
भास्कर वुमन की ओर से सभी को हैप्पी होली। घरों में गुझिया, दही बड़े और किस्म-किस्म की मिठाइयां-पकवान बने होंगे। ठंडाई भी तैयार होगी। जमकर खाना और खिलाना होगा। अपने पड़ोसियों और दोस्तों-रिश्तेदारों के यहां घूम-घूम कर तरह-तरह की डिशेज टेस्ट करने का आनंद भी उठाएंगे। पेट भरा रहे फिर भी खाने से कहां मना कर पाएंगे। यानी होली में ओवरईटिंग होनी ही है।
…तो होली के इस मूड में अपने पेट का कैसे ख्याल रखें आइए डाइटिशियन डॉ. विजयश्री प्रसाद से जानते हैं-
थोड़े-थोड़े समय पर पानी पीते रहें
होली में अधिकतर लोग बेहिसाब खाते हैं लेकिन पानी कम पीते हैं। कई लोग भांग वाली ठंडाई या भांग मिला हुआ पकवान खाते हैं। ऐसे में उन्हें हैंगओवर हो जाता है। इसलिए खूब मात्रा में पानी पीना जरूरी है। इससे शरीर में पानी की कमी नहीं होती।
कम से कम दो नारियल पानी पिएं 
शरीर में पानी और इलेक्ट्रोलाइट्स की सही मात्रा बनाए रखने के लिए नारियल पानी पीना चाहिए।
नारियल पानी में सोडियम और पोटैशियम जैसे मिनरल्स होते हैं। इससे इलेक्ट्रोलाइट्स भी बैलेंस्ड रहेगा। कई लोग होली से पहले फ्रूट्स, नारियल पानी, जूस, कोल्ड ड्रिंक आदि खरीद कर रखते हैं। अगर आपने नारियल पानी घर में रखा है तो इसे होली के दिन जरूर पिएं। खास बात यह है कि इससे शरीर में बने टॉक्सिक को भी यह बाहर कर देता है। कम से कम दो नारियल पानी जरूर पिएं।
आगे बढ़ने से पहले इस पोल के जरिए अपनी राय बताते चलें
कच्चे केले को रोस्ट कर खाएं 
हरे केले में रेसिस्टेंट स्टार्च और प्रीबायोटिक्स भरपूर होते हैं। इससे हमारे पेट को बहुत राहत मिलती है। होली के दिन तला-भुना खाने के बाद अगले दिन कच्चे केले को रोस्टेड करके खाएं। इसे स्टीम करके भी खाया जा सकता है। केवल कच्चे ही नहीं, पके तीन-चार केले भी खाएं, क्योंकि इनमें पोटैशियम होता है। इससे शरीर को इंस्टैंट एनर्जी मिलती है। मांसपेशियों को ताकत मिलती है।
नींबू पानी और संतरे का जूस पिएं 
होली में घर में संतरे और नींबू तो जरूर रखें। ये विटामिंस और एंटी ऑक्सीडेंट्स से भरपूर होते हैं। चेहरे और शरीर में रंग लगने के बाद इसका बुरा असर पड़ता है। माथा भारी होना, पेट में गड़बड़ी जैसी शिकायतें आम होती हैं। ऐसे में संतरे और नींबू पानी पीने से शरीर को एनर्जी मिलती है। नींबू की चाय पीने से भी राहत मिलती है।
फ्रूट सलाद खाएं 
ओवर ईटिंग करने से कई लोगों को पेट फूलने, सीने में जलन और बदहजमी की शिकायतें होती हैं। अगर आपने जमकर मिठाई या पकवान खाए हैं तो उसी अनुपात में फ्रूट सलाद भी खाएं। पपीता, संतरा, केला, सेब, अनार, अन्नानस, अमरूद जैसे फल के सलाद डाइजेशन को ठीक रखते हैं। इनमें भरपूर एंजाइम्स होते हैं जो खाने को पचाते हैं।
घर का बना हल्का खाना खाएं 
होली में तीखा और मसालेदार खाना खाने के बाद अगले दिन हमें ऐसी चीजें खानी चाहिए जो आसानी से डाइजेस्ट हो सकें। इसलिए घर का बना खाना खाएं जैसे-दाल, चावल, इडली, दही। या फिर सिंपल रोटी-सब्जी। इससे पेट को राहत मिलती है।
ड्राई फ्रूट्स भी खाएं 
ड्राई फ्रूट्स में प्रोटीन, मिनरल्स और एंटी ऑक्सीडेंट्स अधिक होते हैं। जब भूख लगे तब काजू, किशमिश, अंजीर, एलमंड जैसे ड्राई फ्रूट्स को मिलाकर खाएं। इससे आप तली-भुनी जैसी चीजें खाने से बचेंगे।
बचे पकवान या मिठाइयां खाने से बचें 
अधिकतर घरों में होली में बनी मिठाइयां और पकवान बच जाते हैं। इसे आमतौर पर अगले दिन भी हम खाते हैं। लेकिन सेहत के लिहाज से यह ठीक नहीं है। हालांकि ज्यादातर मिठाइयां खराब नहीं होतीं लेकिन हमारा पेट इसे डाइजेस्ट करने योग्य नहीं रहता। कई बार मिठाइयां भी खराब होने लगती हैं। ऐसे में इन्हें खाने से फूड प्वाइजिंग का भी खतरा रहता है।
अंत में कुछ और उपायों पर नजर डाल लेते हैं
